
Merre tart az Eurózóna?

Kulcsszavak: Eurózóna, Aranystandard,
Dolgozatunkban két pénzügyi rendszer, az aranystandard és az Eurózóna, hasonlóságaival és különbségeivel foglalkozunk. A dolgozat hipotézise az, hogy az Eurózóna és az aranystandard különbségeiből adódó tényezők miatt, az Eurózóna hosszú távon fenntarthatóbb pénzügyi rendszer. Előzetes várakozásunkat arra alapozzuk, hogy a 2008-as gazdasági és pénzügyi válság utáni időszakban az Eurózóna tagországainak gazdasága ma már stabilizálódni látszik, míg az aranystandard esetében az 1929-es válságot követően már predesztinálva volt a rendszer felbomlása. Elemzésünk során sorra vesszük a két rendszer hasonlóságait és különbségeit és ezek alapján vonjuk le következtetéseinket. Elemzésünket követően arra az eredményre jutottunk, hogy a kilépés költségei, a gazdasági nyitottság, a rendszerből adódó endogenitás és a reformok lehetőségében rejlő különbségek miatt az Eurózóna fenntarthatóbb, mint az aranystandard.



